
[bookmark: _GoBack]Návrh zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov bol spracovaný na základe Plánu legislatívnych úloh vlády Slovenskej republiky na rok 2026, ako aj na základe uznesenia vlády Slovenskej republiky č. 196 zo 7. apríla 2025 k návrhu na určenie gestorských ústredných orgánov štátnej správy a niektorých orgánov verejnej moci zodpovedných za prebratie a aplikáciu smerníc.

Hlavným cieľom návrhu zákona je transpozícia smernice Európskeho parlamentu a Rady (EÚ) 2024/2841 z 23. októbra 2024, ktorou sa ustanovuje európsky preukaz osoby so zdravotným postihnutím a európsky parkovací preukaz pre osoby so zdravotným postihnutím a smernice Európskeho parlamentu a Rady (EÚ) 2024/2842 z 23. októbra 2024, ktorou sa smernica (EÚ) 2024/2841 rozširuje na štátnych príslušníkov tretích krajín s oprávneným pobytom v členskom štáte. Z tohto dôvodu sa v zákone o peňažných príspevkoch na kompenzáciu ťažkého zdravotného postihnutia upravuje predmet a cieľ zákona, podmienky vyhotovenia európskeho preukazu osoby so zdravotným postihnutím a európskeho parkovacieho preukazu pre osoby so zdravotným postihnutím, vrátane uznávania európskych preukazov vyhotovených inými členskými štátmi Európskej únie a štátmi, ktoré sú zmluvnou stranou Dohody o Európskom hospodárskom priestore. Návrhom zákona sa zavádza aj splnomocňovacie ustanovenie na vydanie vykonávacieho právneho predpisu upravujúceho vzor európskeho preukazu osoby so zdravotným postihnutím a európskeho parkovacieho preukazu pre osoby so zdravotným postihnutím, ako aj podrobnosti súvisiace s ich používaním. 

V nadväznosti na navrhované zmeny zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov sa v čl. XII navrhujú aj zmeny zákona č. 376/2024 Z. z. o integrovanej posudkovej činnosti a o zmene a doplnení niektorých zákonov, ktorými sa zabezpečí terminologický súlad oboch právnych úprav a ustanovujú sa aj súvisiace prechodné ustanovenia.

Súčasťou návrhu zákona sú aj úpravy súvisiacich právnych predpisov. Ide najmä o zmeny v právnych predpisoch upravujúcich jednotlivé konkrétne práva držiteľov preukazu fyzickej osoby s ťažkým zdravotným postihnutím a parkovacieho preukazu pre fyzickú osobu so zdravotným postihnutím, ktoré sú vyvolané právnou úpravou návrhu zákona o peňažných príspevkoch na kompenzáciu ťažkého zdravotného postihnutia, resp. o legislatívnotechnické úpravy súvisiace s úpravou pojmológie.  

Návrh zákona je v súlade s Európskou chartou miestnej samosprávy.


